Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 397/1999 για την επιβολή οριστικού δασμού αντιντάμπινγκ στις εισαγωγές ποδηλάτων καταγωγής Ταϊβάν

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Με τον κανονισμό (ΕΚ) αριθ. 397/1999 το Συμβούλιο επέβαλε οριστικό δασμό αντιντάμπινγκ στις εισαγωγές ποδηλάτων καταγωγής Ταϊβάν. Για την έρευνα, που οδήγησε στην επιβολή του προαναφερθέντος δασμού, χρησιμοποιήθηκε η δειγματοληπτική μέθοδος σύμφωνα με το άρθρο 17 του κανονισμού (ΕΚ) αριθ. 384/96 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, εφεξής καλούμενος "βασικός κανονισμός".

Το άρθρο 11 παράγραφος 4 του βασικού κανονισμού προβλέπει ότι όταν έχει χρησιμοποιηθεί η δειγματοληπτική μέθοδος κατά την έρευνα δεν μπορεί να αρχίσει επανεξέταση για νέο εξαγωγέα. Εντούτοις, για να εξασφαλιστεί ίση μεταχείριση μεταξύ ενός πραγματικά νέου παραγωγού-εξαγωγέα και των συνεργασθεισών εταιρειών που δεν συμπεριλήφθηκαν στο δείγμα που χρησιμοποιήθηκε για την προαναφερθείσα έρευνα, το άρθρο 2 του κανονισμού (ΕΚ) αριθ. 397/1999 ορίζει ότι όταν ένας νέος παραγωγός-εξαγωγέας προσκομίζει προς την Επιτροπή επαρκή αποδεικτικά στοιχεία ότι πληροί τις βασικές προϋποθέσεις (ήτοι μη πραγματοποίηση εξαγωγών κατά την περίοδο της έρευνας, όχι σχέσεις με παραγωγούς-εξαγωγείς που υπόκεινται στα μέτρα και πραγματικές εξαγωγές ή συμβατικές υποχρεώσεις για εξαγωγή μετά την περίοδο έρευνας), το Συμβούλιο μπορεί να χορηγήσει σ'αυτούς τους νέους παραγωγούς-εξαγωγείς τον σταθμισμένο μέσο όρο δασμού που εφαρμόζεται στις συνεργασθείσες εταιρείες που δεν συμπεριλήφθηκαν στο δείγμα. Αυτό μπορεί να επιτευχθεί με τροποποίηση του άρθρου 1 παράγραφος 3 του κανονισμού (ΕΚ) αριθ. 397/1999 με την προσθήκη των νέων παραγωγών-εξαγωγέων στον κατάλογο που επισυνάπτεται στον εν λόγω κανονισμό.

Η Επιτροπή έλαβε αιτήσεις από την Ταϊβάν για καθεστώς νέου εξαγωγέα. Από την εξέταση αυτών των αιτήσεων, σε συνδυασμό με τα πρόσθετα αποδεικτικά στοιχεία που ενδεχομένως παρέσχον οι αιτούσες εταιρείες, προέκυψε ότι και οι τέσσερις πληρούσαν τις σχετικές προϋποθέσεις.

Συνεπώς η Επιτροπή προτείνει να εγκρίνει το Συμβούλιο τη συνημμένη πρόταση για κανονισμό που τροποποιεί το άρθρο 1 παράγραφος 3 του κανονισμού (ΕΚ) αριθ. 397/1999 με την προσθήκη των εν λόγω τεσσάρων νέων παραγωγών-εξαγωγέων στον κατάλογο που επισυνάπτεται στον εν λόγω κανονισμό.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 397/1999 για την επιβολή οριστικού δασμού αντιντάμπινγκ στις εισαγωγές ποδηλάτων καταγωγής Ταϊβάν

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας,

τον κανονισμό του Συμβουλίου (ΕΚ) αριθ. 384/96 της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας [1],

[1] EE L 56 της 6.3.1996, σ. 1. κανονισμός όπως τροποποιήθηκε τελευταία από τον κανονισμό (ΕΚ) αριθ. 905/98 (EE L 128 της 30.4.1998, σ. 18).

το άρθρο 2 του κανονισμού (ΕΚ) αριθ. 397/1999 του Συμβουλίου της 22ας Φεβρουαρίου 1999 για την επιβολή οριστικού δασμού αντιντάμπινγκ στις εισαγωγές ποδηλάτων καταγωγής Ταϊβάν [2],

[2] EE L 49 της 25.2.1999, σ. 1.

την πρόταση που υπέβαλε η Επιτροπή αφού συμβουλεύτηκε τη συμβουλευτική επιτροπή,

Εκτιμώντας τα εξής :

A. ΠΡΟΗΓΟΥΜΕΝΗ ΔΙΑΔΙΚΑΣΙΑ

(1) Με τον κανονισμό (ΕΚ) αριθ. 397/1999 το Συμβούλιο επέβαλε οριστικό δασμό αντιντάμπινγκ στις εισαγωγές στην Κοινότητα ποδηλάτων που υπάγονται στους κωδικούς ΣΟ 8712 00 10, 8712 00 30 και 8712 00 80 καταγωγής Ταϊβάν. Εφαρμόστηκε η δειγματοληπτική μέθοδος στους παραγωγούς-εξαγωγείς της Ταϊβάν και επιβλήθηκαν μεμονωμένοι δασμοί από 2,4% έως 18,2% στις εταιρείες του δείγματος, ενώ άλλες συνεργασθείσες εταιρείες που δεν συμπεριλήφθηκαν στο δείγμα έλαβαν σταθμισμένο μέσο όρο δασμού 5,4%. Επιβλήθηκε δασμός 18,2% στις εταιρείες που δεν αναγγέλθηκαν ή δεν συνεργάστηκαν στην έρευνα.

(2) Το άρθρο 2 του κανονισμού (ΕΚ) αριθ. 397/1999 ορίζει ότι εφόσον ένας παραγωγός-εξαγωγέας υποβάλλει επαρκή αποδεικτικά στοιχεία ότι :

* δεν εξήγαγε στην Κοινότητα τα προϊόντα που περιγράφονται στο άρθρο 1 παράγραφος 1 του εν λόγω κανονισμού κατά την περίοδο της έρευνας (1η Νοεμβρίου 1996 έως 31 Οκτωβρίου 1997),

* δεν συνδέεται με κανέναν από τους εξαγωγείς ή παραγωγούς στην εξάγουσα χώρα που υπόκεινται σε μέτρα αντιντάμπινγκ που επιβλήθηκαν από τον εν λόγω κανονισμό,

* έχει πράγματι εξάγει στην Κοινότητα τα εν λόγω προϊόντα μετά την περίοδο της έρευνας στην οποία βασίζονται τα μέτρα, ή έχει αναλάβει αμετάκλητη χρηματική υποχρέωση να εξάγει σημαντική ποσότητα στην Κοινότητα,

το άρθρο 1 παράγραφος 3 του παρόντος κανονισμού μπορεί να τροποποιηθεί με την εφαρμογή στον εν λόγω παραγωγό-εξαγωγέα του δασμού που εφαρμόστηκε στους συνεργασθέντες παραγωγούς που δεν συμπεριλήφθηκαν στο δείγμα, ήτοι 5,4%.

B. ΑΙΤΗΣΕΙΣ ΝΕΩΝ ΠΑΡΑΓΩΓΩΝ-ΕΞΑΓΩΓΕΩΝ

(3) Τέσσερις νέοι παραγωγοί-εξαγωγείς της Ταϊβάν, αφού υπέβαλαν αίτηση να μην τύχουν διαφορετικής μεταχείρισης από τις εταιρείες που συνεργάστηκαν στην αρχική έρευνα αλλά δεν συμπεριλήφθηκαν στο δείγμα, υπέβαλαν, μετά από αίτηση, στοιχεία που αποδεικνύουν ότι πληρούν τις προϋποθέσεις που θέτει το άρθρο 2 του κανονισμού (ΕΚ) αριθ. 397/1999. Τα αποδεικτικά στοιχεία που υπέβαλαν οι εν λόγω αιτούσες εταιρείες θεωρήθηκε ότι επαρκούν για να τροποποιηθεί ο εν λόγω κανονισμός με την προσθήκη των εν λόγω τεσσάρων νέων παραγωγών-εξαγωγέων στο παράρτημα. Το εν λόγω παράρτημα ορίζει ότι οι παραγωγοί-εξαγωγείς της Ταϊβάν υπόκεινται στο σταθμισμένο μέσο όρο δασμού 5,4%.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι ακόλουθες εταιρείες προστίθενται στον κατάλογο των παραγωγών-εξαγωγέων από την Ταϊβάν που απαριθμούνται στο παράρτημα του κανονισμού (ΕΚ) αριθ 397/1999:

- Chien Chin Frame Co., Ltd., Tainan,

- High-Ride Bicycle Co., Ltd., Taichung,

- John Ching Cycle Co., Ltd., Taichung,

- Jonq Tyan Enterprise Co., Ltd., Tainan.

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο πρόεδρος